Diari Oficial de la Generalitat Valenciana


Sumari del DOGV 6078, del 13-08-2009 (2009/9572)

DECRET 119/2009, de 12 d'agost, del Consell, pel qual es concedix, a títol pòstum, l'Alta Distinció de la Generalitat a l'Honorable Senyor José Ramón García Antón.
-------------------------------------------------------------------------------------------------------------------------------------------------------------------

### Dades del document

Número de DOGV
:   6078

Data del DOGV
:   13-08-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/9572


Data del document
:   12-08-2009

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 119/2009, de 12 d'agost, del Consell, pel qual es concedix, a títol pòstum, l'Alta Distinció de la Generalitat a l'Honorable Senyor José Ramón García Antón. [2009/9572]  
El Consell, per mitjà del Decret 28/1986, de 10 de març, modificat pel Decret 177/2003, de 12 de setembre, va crear l'Alta Distinció de la Generalitat per a premiar les persones físiques o jurídiques que s'hagen distingit en la activitat al servici dels interessos generals i peculiars de la Comunitat Valenciana.  
L'Honorable Senyor José Ramón García Antón era enginyer de Camins, Canals i Ports des de l'any 1971, i va adquirir una remarcable especialització en matèria d'urbanisme, d'ordenació del territori i d'infraestructures hidràuliques.  
Des de l'any 1995 va exercir, de forma ininterrompuda, diversos càrrecs de responsabilitat en l'administració del Consell, i cal destacar el seu nomenament, com a conseller d'Obres Públiques, Urbanisme i Transports, el 17 de març de 1998, càrrec que va ocupar fins a l'any 2007 en què va ser nomenat conseller de Medi Ambient, Aigua, Urbanisme i Habitatge fins a la seua defunció desgraciada ocorreguda el passat dia 11 d'agost de 2009.  
Com a màxim responsable dels departaments del Consell en els quals va ser nomenat, va destacar de forma constant pel seu marcat caràcter negociador i dialogant, així com per la fermesa i determinació en la defensa dels interessos generals que afecten tots els valencians.  
En l'exercici de les seues competències, ha de remarcar-se la defensa infatigable i constant de la política hidrològica del Consell, basada en la distribució justa de l'aigua a través de transvasaments sostenibles des de les conques excedentàries a les conques més desfavorides, amb la consecució del principi de solidaritat que marquen la Constitució i l'Estatut d'Autonomia de la Comunitat Valenciana en l'accés igualitari de tots els espanyols als recursos naturals.  
Així, doncs, en consideració a la seua dedicació extraordinària al servici dels interessos generals de la Comunitat Valenciana, a proposta del president de la Generalitat, i amb la deliberació prèvia del Consell, en la reunió del dia 12 d'agost de 2009,   
DECRETE  
Article únic  
Concedir, a títol pòstum, l'Alta Distinció de la Generalitat a l'Honorable Senyor José Ramón García Antón.  
DISPOSICIÓ FINAL  
Única  
El present decret tindrà efectes des del dia en què s'aprove.  
Sant Vicent del Raspeig, 12 d'agost de 2009   
El president de la Generalitat,  
FRANCISCO CAMPS ORTIZ